Chamalières

**Chamalières** on kunta Ranskassa Puy-de-Dômen departementissa Auvergne-Rhône-Alpesin alueella. Se sijaitsee Tiretainejoen varrella, noin kolme kilometriä Clermont-Ferrandin kaupungista länteen.

## Historia

Chamalièresin alue on ollut asuttu hyvin varhain, ja sieltä on löydetty esihistoriallisia sekä kelttiläisiä jäänteitä. Roomalaisten valtakaudella se oli osa Augustonemetumin (myöhemmin Clermont) kaupungin muodostamaa laajaa kokonaisuutta. Kaupungin maaperästä on kaivettu esiin jälkiä nekropoleista, Rochesin lähteen lähellä olevasta pyhäköstä ja Royatin lämpökylpylöistä.

Rooman valtakunnan kukistumisen jälkeen alkoi pimeyden kausi, ja vasta 600-luvulla alkoi pienen luostarin ympärille kehittyä kylä. Pienestä koostaan huolimatta siellä oli seuraavien vuosisatojen aikana jopa viisi kirkkoa, joista vain yksi on säilynyt, nykyinen Notre-Dame. Chamalièresin feodaalinen linnoitus rakennettiin 900-luvun lopulla, ja Chamalièresin herrat alkoivat hallita kaupunkia. Vuonna 1240 kaupungin hallinta siirtyi avioliiton myötä Dauphiné d'Auvergne -suvun omistukseen. 1400-luvulla solmitun avioliiton jälkeen Chamalières siirtyi Bourbonien suvulle.

Konnetaabeli Bourbonin Kaarle III:n omaisuuden takavarikoinnin jälkeen Chamalières liitettiin kruunun omistukseen vuonna 1531. Kuninkaan komissaarit myivät tämän läänityksen, ja Katariina de’ Medici hankki sen vuonna 1554, joka antoi hallinnan Ranskan kuningas Filip III:n pojalle Kaarle de Valois’lle. Tämä hallintakausi päättyi vuonna 1606, jolloin Chamalières luovutettiin parlamentin asetuksella Valois’n Margaretalle, joka taas lahjoitti sen tulevalle Ludvig XIII:lle. Vuonna 1651 Chamalières annettiin Bouillonin herttua Maurice de la Tourille, jonka jälkeen se pysyi de la Tour -suvun hallussa vuoteen 1789 asti.

Tiretainejoki oli Chamalièresin vaurauden lähde. Joen vettä käytettiin kasteluun, ja Chamalièresin keskiaikaisten linnoitusten vallihautajärjestelmään. Keskiajan lopulla Chamalièresissa oli noin kaksitoista viljamyllyä. 1400-luvun puolivälissä perustettiin ensimmäinen paperimylly, ja vuonna 1512 Chamalièressa oli jo kahdeksan paperimyllyä. 1600-luvulle tultaessa oli jo usea paperimyllynomistaja koonnut itselleen suuren omaisuuden. Paperinvalmistukseen tarvittava lumppu kerättiin läheiseltä Clermont-Ferrandin alueelta. Valmistettu paperi oli korkealaatuista, ja se riitti tyydyttämään paikallisen kysynnän. Lisäksi osa tuotannosta myytiin myös muualle Ranskaan ja Eurooppaan.

1800-luvun puolivälissä Chamalières oli vielä eristyksissä Clermontista, jonne johti vain huonokuntoisia teitä. Kaikki muuttui vuoden 1850 jälkeen. Ensin rakennettiin kaupungin kautta kulkeva Clermontista Limogesiin johtava tie, sekä vuonna 1879 valmistunut Avenue de Royat, jota alkoi käyttämään noin kaksikymmentä vuotta myöhemmin sähköinen raitiovaunulinja, joka oli ensimmäinen Ranskassa. Vuonna 1881 kaupunkiin valmistunut viaduktin mahdollisti Clermont-Tulle -rautatien toiminnan aloittamisen.

## Urheilu
Kaupungissa toimii lentopalloon erikoistunut urheiluseura Volley-Ball Club Chamalières, jonka naisten edustusjoukkue pelaa Ranskan naisten lentopallon A-liigassa.

Tiedosto:Volley-Ball Club Chamalieres le 13 février 2024.jpg|Volley-Ball Club Chamalièresin naisten edustusjoukkue 2024.


## Tunnettuja kuntalaisia
*Jean-Paul Besset (s. 1946), poliitikko
*Renaud Camus (s. 1946), kirjailija
*Bernard Loiseau (1951-2003), kokki
*Raoul Gervais Lufbery (1885-1918), hävittäjä-ässä
*Pierre Schoendoerffer (1928-2012), elokuvaohjaaja
*Gaby Sylvia (1920-1980), elokuvanäyttelijä
*Valéry Giscard d’Estaing (1926-2020), Ranskan presidentti 1974-1981, joka toimi Chamalièresin pormestarina 1967-1974
*Louis Giscard d'Estaing (s.1958), Valéry Giscard d’Estaingin poika, Chamalièresin pormestari vuodesta 2005 lähtien

## Lähteet

## Aiheesta muualla